Το **Νόρμαν** (*Norman*) είναι πόλη στην Πολιτεία Οκλαχόμα των ΗΠΑ, ευρισκόμενη πολύ κοντά (32 χιλιόμετρα) στην πρωτεύουσά της και μεγαλύτερη πόλη, την Οκλαχόμα Σίτι. Το Νόρμαν είναι έδρα (και μεγαλύτερη πόλη) της Κομητείας Κλήβελαντ, αλλά και μέρος της μητροπολιτικής περιοχής της Οκλαχόμα Σίτι. Ο πληθυσμός του αυξάνεται συνεχώς και σήμερα εκτιμάται σε 123.000 κατοίκους, ενώ κατά την απογραφή του 2010 ήταν 110.925 κάτοικοι, είναι δηλαδή η τρίτη μεγαλύτερη σε πληθυσμό πόλη της Οκλαχόμα.

Το Νόρμαν δημιουργήθηκε κατά τον «πυρετό γης» του 1889, που άνοιξε πρώην εκτάσεις από Εδάφη των Ινδιάνων στην εγκατάσταση Αμερικανών εποίκων. Η πόλη πήρε το όνομά της προς τιμή του Άμπνερ Νόρμαν (Abner Norman), του πρώτου τοπογράφου μηχανικού της περιοχής, και αναγνωρίσθηκε ως πόλη στις 13 Μαΐου 1891, οπότε είχε περίπου χίλιους κατοίκους.

Η πόλη έχει εξέχουσα ανώτερη εκπαίδευση, καθώς αποτελεί την έδρα του Πανεπιστημίου της Οκλαχόμα, του μεγαλύτερου ανώτατου εκπαιδευτικού ιδρύματος στην πολιτεία, με περίπου 32.000 φοιτητές. Το πανεπιστήμιο είναι γνωστό για τις αθλητικές ομάδες του, που έχουν το προσωνύμιο «Σούνερς» («Sooners»), ενώ διατηρεί και αρκετά μουσεία, από τα οποία το Μουσείο Τέχνης Fred Jones, που κατέχει τη μεγαλύτερη συλλογή γαλλικής ιμπρεσιονιστικής τέχνης που έχει δωρηθεί ποτέ σε αμερικανικό πανεπιστήμιο.

Το Εθνικό Κέντρο Καιρού, στην πανεπιστημιόπολη, στεγάζει κρατικούς και ιδιωτικούς οργανισμούς που συνεργάζονται για να βελτιώσουν την κατανόηση γεγονότων που σχετίζονται με την ατμόσφαιρα της Γης. Το Νόρμαν βρίσκεται σε μία γεωγραφική περιοχή στην οποία οι ανεμοστρόβιλοι είναι ιδιαιτέρως συχνοί και ισχυροί. Η μητροπολιτική περιοχή της Οκλαχόμα Σίτι, που περιλαμβάνει και το Νόρμαν, θεωρείται η πλέον ευεπίφορη σε ανεμοστρόβιλους περιοχή του κόσμου. Το Κέντρο Προγνώσεων Θυελλών (SPC), τμήμα της Εθνικής Υπηρεσίας Ωκεανών και Ατμόσφαιρας (NOAA), βρίσκεται στο Εθνικό Κέντρο Καιρού SPC και προβλέπει έντονες θύελλες και εμφανίσεις ανεμοστρόβιλων σε όλες τις ΗΠΑ.

Γεωγραφία
---------

Στο Πληροφοριακό σύστημα γεωγραφικών ονομάτων της Γεωλογικής Υπηρεσίας των ΗΠΑ, οι γεωγραφικές συντεταγμένες του Νόρμαν δίνονται ως: πλάτος 35°13'21" Βόρειο και μήκος 97°26'22" Δυτικό. Αυτή είναι μία θέση στο κέντρο της πόλεως.

Η πόλη έχει συνολική έκταση 490,6 τετραγωνικά χιλιόμετρα, από τα οποία τα 463,0 είναι ξηρά και τα 27,6 καλύπτονται από νερά.

Το κέντρο αυτής της μεγάλης περιοχής απέχει 30 χιλιόμετρα από το κέντρο της Οκλαχόμα Σίτι, από την οποία χωρίζεται από τον δήμο Μουρ.

Παραπομπές
----------

1. ↑  www.normanok.gov/your-government/mayor. Ανακτήθηκε στις 19  Φεβρουαρίου 2023.
2. ↑  United States Census Bureau: «2016 U.S. Gazetteer Files» (Αγγλικά) United States Census Bureau. Ουάσινγκτον. 2016.
3. ↑  «United States Census 2010». *2010 United States Census*. Ανακτήθηκε στις 9  Ιουλίου 2020.
4. ↑  «Gazetteer Files – 2020». United States Census Bureau. Ανακτήθηκε στις 18  Δεκεμβρίου 2021.
5. ↑  «Explore Census Data – Norman city, Oklahoma». United States Census Bureau. Ανακτήθηκε στις 18  Δεκεμβρίου 2021.
6. ↑  *Απογραφές των Ηνωμένων Πολιτειών 2020*. data.census.gov/cedsci/table?t=Populations+and+People&g=0100000US%2C%241600000&y=2020. Ανακτήθηκε στις 1  Ιανουαρίου 2022.
7. ↑  «Norman». *Σύστημα Πληροφοριών Γεωγραφικών Ονομάτων*. Γεωλογική Έρευνα των Ηνωμένων Πολιτειών. Ανακτήθηκε στις 15 Οκτωβρίου 2015.
8. ↑  «Places». U.S. Census Bureau. Αρχειοθετήθηκε από το πρωτότυπο στις 21 Ιουνίου 2014. Ανακτήθηκε στις 20 Ιουνίου 2014.
9. ↑  «OMB Bulletin No. 10-02» (PDF). U.S. Office of Management and Budget. Ανακτήθηκε στις 31 Ιουλίου 2010.

Εξωτερικοί σύνδεσμοι
--------------------

* Επίσημος ιστότοπος

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 126668620
* LCCN: n80090009
* GND: 4281402-9
* SUDOC: 255392788
* BNF: cb124910696 (data)
* NKC: ge970267

 |

 |